**Serena Jameka Williams** (s. 26. syyskuuta 1981 Saginaw, Michigan) on yhdysvaltalainen tennispelaaja ja olympiavoittaja. Hän on voittanut useita Grand Slam -turnauksia, ja ollut WTA:n maailmanlistalla ykkösenä. Williamsia on pidetty monesti kaikkien aikojen parhaana naisurheilijana. Hänen vuotta vanhempi sisarensa Venus Williams on myös maailmanluokan tennispelaaja. Serenan valmentajana toimi alkuun hänen isänsä Richard Williams. Myöhemmin valmentajaksi tuli Patrick Mouratoglou.

Uransa aikana Williams on voittanut kaksinpelin olympiakultaa Lontoon olympialaisissa 2012 ja jokaisen Grand Slam -turnauksen ainakin kerran sekä kaksin- että nelinpelissä. Wimbledonin tennisturnauksen mestaruuden Williams on vienyt kaksinpelissä vuosina 2002, 2003, 2009, 2010, 2012, 2015 ja 2016. Yhteensä hän on saavuttanut 23 kaksinpelin Grand Slam -voittoa, eniten ammattilaisille avoimena aikakautena. Vuonna 2002 hän voitti kolme Grand Slam -turnausta ja nousi ykköseksi WTA:n rankinglistalla.

Serena Williams on International Tennis Federationin (ITF) kuusinkertainen kaksinpelin maailmanmestari. Olympiakultaa hän on saavuttanut sisarensa Venus Williamsin tavoin neljä kertaa. Yksi kultamitaleista on tullut kaksinpelissä ja loput nelinpelissä. Heidän lisäkseen kukaan tennispelaaja ei ole pystynyt neljään olympiavoittoon.

Williams ilmoitti elokuussa 2022, että hänen uransa päättyy vuoden 2022 Yhdysvaltain avoimiin.

Tennisura
---------

### Vuodet 2009–2010

Williams aloitti vuoden 2009 vahvasti selviytymällä Sydneyn turnauksessa välieriin ja voittamalla Australian avoimen kaksinpelimestaruuden neljännen kerran urallaan. Helmikuussa hän Pariisin turnauksessa luovutti välieräottelunsa ja Dubain turnauksessa hävisi välierissä sisarelleen Venus Williamsille. Maaliskuussa hän selviytyi Miamin turnauksen loppuotteluun mutta hävisi Viktoryja Azarenkalle. Seuraavassa turnauksessa Marbellassa hän hävisi jo ensimmäisellä kierroksella Klara Zakopalovalle. Rooman massakenttäturnauksessa toukokuussa Williams hävisi ensimmäisessä ottelussaan Patty Schnyderille kolmessa erässä. Madridin turnauksessa hän loukkaantui ja luovutti ensimmäisellä kierroksella. Ranskan avoimissa hän selviytyi puolivälieriin saakka, mutta hävisi sitten kolmieräisen ottelun Svetlana Kuznetsovalle.

Wimbledonin turnauksessa 2009 Serena Williams voitti kaksinpelin loppuottelussa sisarensa Venus Williamsin. Sisarukset kohtasivat Wimbledonin loppuottelussa neljännen kerran urallaan. Yhdysvaltain avoimissa Williams hävisi välierissä Kim Clijstersille.

Vuonna 2010 Williams pelasi lähinnä vain Grand Slam -turnauksissa. Australian avoimissa hän voitti loppuottelussa Justine Heninin. Ranskan avoimissa Williams hävisi puolivälierissä seitsemänneksi sijoitetulle Samantha Stosurille. Hän päätti kautensa Wimbledoniin, jossa hän saavutti mestaruuden voittamalla loppuottelussa Vera Zvonarjovan.

### Vuosi 2011

Serena Williams ei pystynyt pelaamaan yhtään ottelua kovien kenttien kiertueella vuoden 2011 alussa. Syynä tähän oli loukkaantumiskierre, joka alkoi vuoden 2010 Wimbledonin turnauksen jälkeen, kun Serena astui lasinsiruun ravintolassa. Hän yritti paluuta monta kertaa vuoden 2010 aikana, mutta perui joka kerta osallistumisensa. Alkuvuodesta 2011 uutisoitiin, että Serenalla oli keuhkoissa veritulppa, jonka vuoksi hänen piti käydä leikkauksessa. Hän palasi tenniskentille viikkoa ennen vuoden 2011 Wimbledonia. Wimbledonissa hän hävisi neljännellä kierroksella Marion Bartolille. Ensimmäisen turnausvoittonsa hän otti yli vuoden tauon jälkeen Stanfordissa heinäkuussa 2011, jossa hän voitti finaalissa Marion Bartolin. Elokuussa hän voitti Toronton turnauksen loppuottelussa Samantha Stosurin. Yhdysvaltain avoimissa Williams hävisi loppuottelussa Stosurille, joka otti uransa ensimmäisen Grand Slam -turnausvoiton.

### Vuodet 2012–2013

Williams aloitti kauden 2012 häviämällä Brisbanen turnauksen puolivälierissä Daniela Hantuchoválle. Australian avoimissa hän eteni neljännelle kierrokselle, jossa hän hävisi maailmanlistan sijalla 56 olleelle Jekaterina Makarovalle. Miamissa Williams hävisi puolivälierissä Caroline Wozniackille. Huhtikuussa hän voitti Charlestonin turnauksen ja toukokuussa Madridin turnauksen. Rooman turnauksessa hän hävisi välierissä Li Nalle. Ranskan avoimissa kilpailun voittajasuosikki Williams hävisi yllättäen jo ensimmäisellä kierroksella Virginie Razzanolle. Hän ei ollut koskaan aiemmin kokenut ensimmäisen kierroksen tappiota Grand Slam -turnauksissa. Kesä-heinäkuussa Williams voitti sekä Wimbledonin tennisturnauksen, Stanfordin turnauksen että olympiakultaa Lontoossa. Olympialaisten loppuottelussa Williams voitti Marija Šarapovan suoraan kahdessa erässä, eikä hävinnyt turnauksessa erääkään. Cincinnatin turnauksessa hän hävisi puolivälierissä Angelique Kerberille. Loppukaudesta Williams voitti vielä Yhdysvaltain avoimet ja WTA:n mestaruusturnauksen.

Kaudella 2013 Williams voitti kauden avanneen Brisbanen turnauksen päihittämällä loppuottelussa Anastasija Pavljutšenkovan. Australian avoimissa hän hävisi puolivälierissä maannaiselleen, Sloane Stephensille. Helmikuussa Williams hävisi Dohan loppuottelussa Viktoryja Azarenkalle ja Dubain toisella kierroksella Marion Bartolille. Seuraavaksi hän voitti Miamin, Charlestonin, Madridin ja Rooman turnaukset sekä kesäkuussa Ranskan avoimet, jossa hän voitti loppuottelussa Marija Šarapovan. Viimeksi Williams voitti Ranskan avoimet 11 vuotta sitten. Wimbledonissa Williams hävisi neljännellä kierroksella 23:nneksi sijoitetulle Sabine Lisickille. Williams oli voittanut 34 ottelua peräkkäin ennen tappiotaan. Syyskuussa Williams voitti Yhdysvaltain avoimet, viidennen kerran urallaan. Hän päihitti loppuottelussa Viktoryja Azarenkan kolmessa erässä. Loppukaudesta Williams voitti vielä Yhdysvaltain avoimet ja WTA:n mestaruusturnauksen. Kauden aikana Williams voitti 11 WTA-turnausta kaksinpelissä.

### Vuosi 2014

Williams aloitti kauden voittamalla Brisbanen turnauksen loppuottelussa Viktoryja Azarenkan. Australian avoimissa hän hävisi neljännellä kierroksella Serbian Ana Ivanovicille.

Williams voitti 7. syyskuuta kuudennen kerran Yhdysvaltain avoimen tennisturnauksen.

### Vuosi 2015

Williams voitti Australian avointen loppuottelussa Marija Šarapovan. Touko-kesäkuussa hän voitti Ranskan avoimet ja saavutti näin uransa 20:nnen Grand Slam -voittonsa kaksinpelissä. Kesä-heinäkuussa Williams voitti Wimbledonin mestaruuden päihitettyään loppuottelussa Garbiñe Muguruzan. Tämä oli Williamsille jo neljäs peräkkäinen Grand Slam -turnausvoitto.

### Vuosi 2016

Williams hävisi Australian avointen loppuottelussa yllättäen Angelique Kerberille. Ranskan avointen loppuottelussa hän hävisi Garbiñe Muguruzalle. Wimbledonissa hän saavutti uransa 22:nnen Grand Slam -kaksinpelivoiton voitettuaan loppuottelussa Angelique Kerberin. Hän voitti samana päivänä myös naisten nelinpelin mestaruuden yhdessä sisarensa Venuksen kanssa.

### Vuodet 2017–2018

Williams voitti Australian avoimet 2017 kukistettuaan loppuottelussa sisarensa Venuksen. Hän palasi äitiyslomansa jälkeen odotettua aiemmin kentille jo vuoden 2017 viimeisenä viikonloppuna pelatussa näytösturnauksessa Abu Dhabissa ottelemalla latvialaista Jelena Ostapenkoa vastaan.

Ranskan avoimissa 2018 Williams joutui vetäytymään turnauksesta ennen neljännen kierroksen otteluaan Maria Sharapovaa vastaan rintalihaskipujen vuoksi.

Yhdysvaltain avoimissa 2018 Williams hävisi loppuottelussa japanilaiselle Naomi Ōsakalle 2-6, 4–6. Hän sai ottelussa sekä piste- että pelirangaistuksen huonosta käyttäytymisestään päätuomarille. Loppuottelun jälkeen Yhdysvaltain tennisliitto määräsi hänelle vielä 17 000 dollarin sakon sääntöjen vastaisesta valmennusavusta, tuomarin solvaamisesta ja mailansa rikkomisesta. Williams oli sitä mieltä, että hän sai rangaistukset koska hän on nainen. Hänen mukaansa miehiltä vastaavaa käytöstä siedetään. Tapaus on herättänyt laajasti julkisuuden huomiota. Hänen puolestaan otti kantaa muun muassa tennislegenda Billie Jean King, ja myös naispelaajien järjestö WTA tuki häntä. Toista ääripäätä edusti muun muassa australialainen pilapiirtäjä Mark Knight, joka piirsi tapauksesta rasistisena pidetyn piirroksen. Väitettä siitä, etteivät miehet saisi yhtä kovia rangaistuksia, on pidetty kyseenalaisena. Esimerkkeinä on pidetty muun muassa John McEnroen, Jimmy Connorsin ja Ilie Nastasen kovia rangaistuksia ja jopa pelikieltoja 1970- ja 80-luvuilla. Vuoden 2017 Yhdysvaltain avoimissa italialainen Fabio Fognini sai 96 000 dollarin sakot ja ehdollisen pelikiellon Grand Slam -turnauksiin, koska esitti erittäin loukkaavana pidettyä kielenkäyttöä naistuomaria kohtaan.

Yksityiselämä
-------------

Serena Williams asuu nykyään Palm Beach Gardensissa, Floridassa. Hän kihlautui Reddit-sivuston toisen perustajan Alexis Ohanianin kanssa vuoden 2017 alussa. Huhtikuussa 2017 Williams ilmoitti olevansa raskaana ja tyttövauva syntyi syyskuun alussa. Pari vihittiin 17. marraskuuta 2017 New Orleansissa Yhdysvalloissa.

Williams on uskonnolliselta vakaumukseltaan Jehovan todistaja.

Voitot Grand Slam -turnauksissa
-------------------------------

### Kaksinpeli (23)

| Vuosi | Turnaus | Vastustaja loppuottelussa | Tulos |
| --- | --- | --- | --- |
| 1999 | Yhdysvallat | Sveitsi Martina Hingis | 6–3, 7–6(4) |
| 2002 | Ranska | Yhdysvallat Venus Williams | 7–5, 6–3 |
| 2002 | Wimbledon | Yhdysvallat Venus Williams | 7–6(4), 6–3 |
| 2002 | Yhdysvallat | Yhdysvallat Venus Williams | 6–4, 6–3 |
| 2003 | Australia | Yhdysvallat Venus Williams | 7–6(4), 3–6, 6–4 |
| 2003 | Wimbledon | Yhdysvallat Venus Williams | 4–6, 6–4, 6–2 |
| 2005 | Australia | Yhdysvallat Lindsay Davenport | 2–6, 6–3, 6–0 |
| 2007 | Australia | Venäjä Marija Šarapova | 6–1, 6–2 |
| 2008 | Yhdysvallat | Serbia Jelena Janković | 6–4, 7–5 |
| 2009 | Australia | Venäjä Dinara Safina | 6–0, 6–3 |
| 2009 | Wimbledon | Yhdysvallat Venus Williams | 7–6(3), 6–2 |
| 2010 | Australia | Belgia Justine Henin | 6–4, 3–6, 6–2 |
| 2010 | Wimbledon | Venäjä Vera Zvonarjova | 6–3, 6–2 |
| 2012 | Wimbledon | Puola Agnieszka Radwańska | 6–1, 5–7, 6–2 |
| 2012 | Yhdysvallat | Valko-Venäjä Viktoryja Azarenka | 6–2, 2–6, 7–5 |
| 2013 | Ranska | Venäjä Marija Šarapova | 6–4, 6–4 |
| 2013 | Yhdysvallat | Valko-Venäjä Viktoryja Azarenka | 7–5, 6–7(6), 6–1 |
| 2014 | Yhdysvallat | Tanska Caroline Wozniacki | 6-3, 6–3 |
| 2015 | Australia | Venäjä Marija Šarapova | 6–3, 7–6(5) |
| 2015 | Ranska | Tšekki Lucie Šafářová | 6–3, 6–7(2), 6–2 |
| 2015 | Wimbledon | Espanja Garbiñe Muguruza | 6–4, 6–4 |
| 2016 | Wimbledon | Saksa Angelique Kerber | 7–5, 6–3 |
| 2017 | Australia | Yhdysvallat Venus Williams | 6–4, 6–4 |

### Nelinpeli (14)

| Vuosi | Turnaus | Pari | Vastustaja loppuottelussa | Tulos |
| --- | --- | --- | --- | --- |
| 1999 | Ranska | Yhdysvallat Venus Williams | Sveitsi Martina Hingis  Venäjä Anna Kournikova | 6–3, 6–7, 8–6 |
| 1999 | Yhdysvallat | Yhdysvallat Venus Williams | Yhdysvallat Chanda Rubin Ranska Sandrine Testud | 4–6, 6–1, 6–4 |
| 2000 | Wimbledon | Yhdysvallat Venus Williams | Ranska Julie Halard-Decugis  Japani Ai Sugiyama | 6–3, 6–2 |
| 2001 | Australia | Yhdysvallat Venus Williams | Yhdysvallat Lindsay Davenport  Yhdysvallat Corina Morariu | 6–2, 4–6, 6–4 |
| 2002 | Wimbledon | Yhdysvallat Venus Williams | Espanja Virginia Ruano Pascual  Argentiina Paola Suárez | 6–2, 7–5 |
| 2003 | Australia | Yhdysvallat Venus Williams | Espanja Virginia Ruano Pascual  Argentiina Paola Suárez | 4–6, 6–4, 6–3 |
| 2008 | Wimbledon | Yhdysvallat Venus Williams | Yhdysvallat Lisa Raymond Australia Samantha Stosur | 6–2, 6–2 |
| 2009 | Australia | Yhdysvallat Venus Williams | Slovakia Daniela Hantuchová Japani Ai Sugiyama | 6–3, 6–3 |
| 2009 | Wimbledon | Yhdysvallat Venus Williams | Australia Samantha Stosur Australia Rennae Stubbs | 7–6(4), 6–4 |
| 2009 | Yhdysvallat | Yhdysvallat Venus Williams | Zimbabwe Cara BlackYhdysvallat Liezel Huber | 6–2, 6–2 |
| 2010 | Australia | Yhdysvallat Venus Williams | Zimbabwe Cara BlackYhdysvallat Liezel Huber | 6–4, 6–3 |
| 2010 | Ranska | Yhdysvallat Venus Williams | Tšekki Květa Peschke  Slovenia Katarina Srebotnik | 6–2, 6–3 |
| 2012 | Wimbledon | Yhdysvallat Venus Williams | Tšekki Andrea Hlaváčková Tšekki Lucie Hradecká | 7–5, 6–4 |
| 2016 | Wimbledon | Yhdysvallat Venus Williams | Unkari Tímea Babos Kazakstan Jaroslava Švedova | 6–3, 6–4 |

Lähteet
-------

1. ↑  Serena Williams – Stats WTA. Viitattu 15.7.2012. (englanniksi)
2. ↑  Is Serena Williams The Best Female Athlete Ever ESPN. Viitattu 6.7.2017. (englanniksi)
3. ↑  Serena Williams – Info WTA. Viitattu 15.7.2012. (englanniksi)
4. ↑  Isä-Williams ei uskalla katsoa tytärtensä finaaliottelua *Helsingin Sanomat*.  3.7.2009. Viitattu 12.7.2012.
5. ↑  How Mouratoglou helped Serena Williams navigate trying times to her advantage *LiveMint*.  3.7.2018.  Arkistoitu 12.9.2018. Viitattu 12.9.2018. (englanniksi)
6. ↑  Lund, Sakari: Serena Williams käsittämättömän ylivoimainen *Yle urheilu*.  4.8.2012. Yle. Viitattu 5.8.2012.
7. 1 2  Serena Williams iski tennishistoriaa – upea tennisviikonloppu sai hienon alun *Yle urheilu*.  28.1.2017. Viitattu 27.12.2017.
8. ↑  Lund, Sakari: Williamsit juhlivat neljättä olympiakultaa *Yle urheilu*.  5.8.2012. Yle. Viitattu 6.8.2012.
9. ↑  Naistenniksen legenda Serena Williams lopettaa uransa *www.iltalehti.fi*. Viitattu 10.8.2022.
10. 1 2 3 4 5 6 7 8 9 10 11 12 13  Serena Williams – Activity *wtennis.com*. Women’s Tennis Association. Viitattu 4.8.2012. (englanniksi)
11. ↑  Serena Williams hävisi – Safina ärähteli järjestäjille *Mtv3.fi*.  6.5.2009. Viitattu 12.7.2012.
12. ↑  Serena Williams loukkaantui Madridissa *mtv3.fi*.  11.5.2009. MTV3. Viitattu 1.6.2009.
13. ↑  Serena Williams palasi Windledonin valtiaaksi *Helsingin Sanomat*.  4.7.2009. Viitattu 12.7.2012.
14. ↑  Williamsit juhlivat jälleen Wimbledonissa *Helsingin Sanomat*.  2.7.2009. Viitattu 12.7.2012.
15. ↑  Serena Williams palasi voittokantaan kotimaassaan *Yle Urheilu*. Viitattu 1.8.2011.
16. ↑  Stosur värkkäsi US Openin yllätyksen *Yle Urheilu*. Viitattu 24.3.2013.
17. ↑  Huikeaa draamaa Ranskan avoimissa – ykkössuosikille shokkitappio *Yle Urheilu*. Viitattu 24.3.2013.
18. ↑  Serena Williams valloitti Pariisin 11 vuoden jälkeen *Yle Urheilu*. Viitattu 9.6.2013.
19. ↑  Lisicki päätti Serenan huiman voittoputken *Yle Urheilu*. Viitattu 2.7.2013.
20. ↑  Serena selviytyi tuulesta ja Azarenkasta – 17:s Grand Slam -turnausvoitto *Yle Urheilu*. Viitattu 9.9.2013.
21. ↑
22. ↑
23. ↑  Serena Williams wins French Open after beating Lucie Safarova in final *The Guardian*. Viitattu 6.6.2015. (englanniksi)
24. ↑  Häikäisevä Williams teki sen taas – neljäs Grand Slam –voitto putkeen! *Yle urheilu*. Viitattu 11.7.2015.
25. ↑  Sensaatio Australian avoimissa! Suursuosikki Serena Williams kaatui finaalissa *Iltalehti*. Viitattu 30.1.2016.
26. ↑  Serena Williams nappasi toisen Wimbledon-mestaruuden samana päivänä! *Iltalehti*. Viitattu 9.7.2016.
27. ↑  Serena Williamsilta yllätyspaluu kentille jo ensi viikonloppuna *Yle urheilu*. Viitattu 26.12.2017.
28. ↑  Superottelu peruuntui dramaattisesti - Serena Williams joutui vetäytymään Ranskan avoimista *Iltalehti*. Viitattu 4.6.2018.
29. ↑  Japanin Osaka teki historiaa päihittämällä Serena Williamsin US Openin finaalissa – Williamsin raivonpurkaus vei huomion *Iltalehti*. Viitattu 9.9.2018.
30. ↑  Riehuminen kävi kalliiksi – Serena Williamsille lätkäistiin tuhdit sakot *Iltalehti*. Viitattu 9.9.2018.
31. ↑  Lund, Sakari: Serena Williams -kohu ei ota laantuakseen – tästä kaikesta on kyse *Yle Urheilu*.  12.9.2018. Viitattu 16.9.2018.
32. ↑  Nyt on kihlasormuksella kokoa! Serena Williams julkaisi kuvan rakkaansa kanssa *Iltalehti*. Viitattu 8.1.2017.
33. ↑  Serena Williams ilmoitti olevansa raskaana - kaikkien aikojen pelaajan ura päätökseen? *Yle urheilu*. Viitattu 4.6.2017.
34. ↑  Media: Tennistähti Serena Williams on saanut tyttövauvan *Iltalehti*. Viitattu 2.9.2017.
35. ↑  New Orleans kuhisee Serena Williamsin häistä *Iltalehti*. Viitattu 17.11.2017.
36. ↑  Entinen Jehovan todistaja ihmettelee Serena Williamsin kaksinaismoralismia koskien naisten oikeuksia *johanneksenpoika.fi*.  4.3.2017. Viitattu 6.8.2017.
37. ↑  Lund, Sakari: Serena Williams vei upean US Openin finaalin *Yle.fi*.  10.9.2012. Yle. Viitattu 10.9.2012.
38. ↑  Lund, Sakari: Serena Williams valloitti Pariisin 11 vuoden jälkeen *Yle.fi*.  8.6.2013. Yle. Viitattu 8.6.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Serena Williams**.
* Serena Williamsin virallinen kotisivu. (englanniksi)
* Serena Williams WTA:n sivuilla (englanniksi)

|  |  |  |  |
| --- | --- | --- | --- |
| 

| * n
* k
* m
WTA-tenniksen maailmanlistan ykköspelaajat |
| --- |
|  |
| 
* Yhdysvallat Chris Evert (1975/1985 – 260 vk)
* Australia Evonne Goolagong (1976 – 2 vk)
* Yhdysvallat Martina Navrátilová (1978/1987 – 331 vk)
* Yhdysvallat Tracy Austin (1980 – 22 vk)
* Saksa Steffi Graf (1987/1997 – 377 vk)
* Jugoslavia/Jugoslavian liittotasavalta/Yhdysvallat Monica Seles (1991/1996 – 178 vk)
* Espanja Arantxa Sánchez Vicario (1995 – 12 vk)
* Sveitsi Martina Hingis (1997/2001 – 209 vk)
* Yhdysvallat Lindsay Davenport (1998/2006 – 98 vk)
* Yhdysvallat Jennifer Capriati (2001/2002 – 17 vk)
* Yhdysvallat Venus Williams (2002 – 11 vk)
* Yhdysvallat Serena Williams (2002/2017 – 319 vk)
* Belgia Kim Clijsters (2003/2011 – 20 vk)
* Belgia Justine Henin (2003/2008 – 117 vk)
* Ranska Amélie Mauresmo (2004/2006 – 39 vk)
* Venäjä Marija Šarapova (2005/2012 – 21 vk)
* Serbia Ana Ivanović (2008 – 12 vk)
* Serbia Jelena Janković (2008/2009 – 18 vk)
* Venäjä Dinara Safina (2009 – 26 vk)
* Tanska Caroline Wozniacki (2010/2018 – 71 vk)
* Valko-Venäjä Viktoryja Azarenka (2012/2013 – 51 vk)
* Saksa Angelique Kerber (2016/2017 – 34 vk)
* Tšekki Karolína Plíšková (2017 – 8 vk)
* Espanja Garbiñe Muguruza (2017 – 4 vk)
* Romania Simona Halep (2017/2019 – 64 vk)
* Japani **Naomi Ōsaka (2019 – 18 vk)**

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Belgia
* Yhdysvallat
* Latvia
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |